Bulls kry eerste kans om met Rassie se strukture vertroud te raak | Maroela Media
Die eerste van drie kampe word vanaf 1-4 April in Vanderbijlpark gehou. Elf spelers van die Bulls, wat die volgende naweek ŉ loslootjie het, sal die sessie van Erasmus, sy assistentafrigters en bestuur bywoon.
Daar sal geen fisieke aktiwiteite op die veld wees nie en die klem sal daarop wees om die spelers vertroud te maak met wat Erasmus van hulle verwag, kondisionering en basiese beginsels.
♦ Die skedulering van die oefenkampe is gedoen met die voorbereiding van die Springbokke en die verpligtinge van die vier spanne in die Superreeks wat in gedagte gehou word.
“Ons wil uiteraard nie die weeklikse voorbereiding van die Superspanne ontwrig nie, maar dit is net so belangrik dat ons terselfdertyd in die agtergrond voortgaan met die voorbereiding van die Springbokke in die agtergrond,” sê Erasmus.
Die Bulls het die naweek van 7 April ŉ loslootjie. Die Stormers en die Lions se spelers sal die daaropvolgende week, 8 tot 11 April, hulle kans kry, en die Sharks kom van 22 tot 25 April aan die beurt omdat hulle oor die naweek van 28 April geen wedstryd het nie.
“Ons begin as ŉ nuwe groep. Dit is dus belangrik dat die afrigters soveel van die spelers moontlik ontmoet wat ons in gedagte het vir die toetse teen Wallis en Engeland en met hulle werk.”
♦ Erasmus sê die assistentafrigters werk nou saam met die Superfranchise’e in die opbou na die internasionale seisoen. Die afrigters het die franchise’e besoek om ondermeer ŉ beter begrip te kry van hoe hulle die spanne voorberei.
Die twee spanne in die Pro14-reeks, die Cheetahs en die Southern Kings, sal ook aan die beurt kom sodra hulle ligaverpligtinge ten einde loop.
Die Springbokke (een van die twee Bokspanne wat volgens alle aanduidings gekies sal word) speel op 2 Junie in Washington teen Wallis.
Dan volg die drie toetse teen Engeland op die daaropvolgende drie Saterdae.
Daar moet uiteraard in hierdie vroeë stadium nie veel gelees word in die elf Bulls wat na die kennismaak-kamp genooi is nie.
Voorspelers: Lizo Gqoboka en Trevor Nyakane (stutte), RG Snyman, Jason Jenkins, Lood de Jager (slotte) en Roelof Smit (losvoorspeler). Agterspelers: Embrose Papier (skrumskakel), Handré Pollard (losskakel), Jesse Kriel (senter), Travis Ismaiel (vleuel), Warrick Gelant (heelagter).
Rassie Erasmus Springbokkampe